SURSE Dragnea le-a cerut primarilor de sector să scoată câte 1000 de oameni fiecare pentru un ”protest spontan” miercuri seară la Cotroceni

Liderul PSD, Liviu Dragnea, le-a transmis verbal primarilor de sector din Capitală să scoată câte 1000 de oameni fiecare pentru un ”protest spontan” care ar urma să aibă loc miercuri seara la Cotroceni, au declarat pentru G4Media.ro surse din partid. Pe de altă parte, fundația FACIAS, controlată de familia Voiculescu, a cerut aprobare de miting pentru joi seara tot la Palatul Cotroceni, în zona Leu, între orele 19 și 21, au mai declarat sursele citate. Amintim că miercuri este ziua protestelor anunțate și de opoziție.

UPDATE: Potrivit surselor G4Media.ro, FACIAS și-a retras cererea de organizare a mitingului în cursul serii de joi

USR își invită simpatizanții prin SMS-uri să-şi ia miercuri liber de la serviciu, iar la ora 12.00 să vină la Palatul Parlamentului, când urmează să se voteze moţiunea de cenzură împotriva Guvernului. Potrivit SMS-ului, semnat de preşedintele USR, Dan Barna, oamenii sunt îndemnaţi să-şi ia o zi liberă miercuri pentru le a spune “penalilor să plece”. “Ia-ţi o zi liberă pentru România! Vino la Parlament miercuri de la 12. Hai în stradă. Spune penalilor să plece! Dan Barna, USR”, se arată SMS-ul primit de cetăţeni pe telefoanele mobile.

Pe de altă parte, G4Media.ro a dezvăluit marți că PSD a transmis o circulară în filiale solicitând ca fiecare județ să trimită 15 oameni la București în ziua moțiunii, cu mașinile personale. Nu e clar dacă acestea au fost chemate pentru mitingul de la Cotroceni sau pentru un miting separat de susținere a guvernului Dăncilă. Potrivit surselor G4Media.ro, pesediștii din teritoriu nu trebuie să fie angajați în administrație și nici lideri cu vizibilitate. Surse din PSD Constanța au confirmat pentru G4media.ro că organizațiile locale ale partidului au primit directive clare să asigure un număr minim de participanți la mitingul de susținere a guvernului Dăncilă în ziua moțiunii de cenzură.

Marți seară au protestat în Piața Victoriei circa o sută de persoane. La protest au participat preşedintele PNL, Ludovic Orban și mai mulţi parlamentari liberali, între care Raluca Turcan, Mara Mareş, Robert Sighiartău, Pavel Popescu. Protestul a fost anunțat încă de luni seara în interiorul PNL, dar Ludovic Orban a negat după protest că acțiunea ar fi fost organizată de partid.

„Daţi-mi voie să dejoc manipularea făcută pe unele televiziuni care au prezentat ceea ce s-a întâmplat în Piaţa Victoriei ca pe un miting al Partidului Naţional Liberal. Vreau să informez telespectatorii care ne urmăresc că nu am organizat niciun miting, am decis ca deputaţii şi senatorii PNL, alături de membrii conducerii partidului, care nu sunt parlamentari, alături de consilierii generali, locali din Bucureşti şi de preşedinţii de sectoare, am decis să fim în Piaţa Victoriei fără să facem niciun fel de organizare a vreunui eveniment, pentru a ne manifesta solidaritatea”, a precizat liderul PNL, la Realitatea TV.